हरदोई पालिका क्षेत्र में शहर के 48 मतदान केंद्रों के 149 पोलिंग बूथ पर मतदान कराया गया। बावन चुंगी स्थित बालक प्राथमिक विद्यालय बैटगंज में दोपहर 12 बजे कुछ युवकों ने मतदान केंद्र के अंदर घुसकर बूथ कैप्चरिंग का प्रयास किया। वार्ड एक की बूथ संख्या तीन के मतदान कर्मियों से सभासद पद के प्रत्याशी ने मतपत्र की गड्डी छीन ली और जबरदस्ती वोट डालने का प्रयास किया। अन्य प्रत्याशियों ने विरोध किया तो हंगामा हुआ। सूचना पर एसडीएम सदर शिवशंकर गुप्ता, सीओ सिटी राजेश कुमार आदि फोर्स के साथ मौके पर पहुंचे। इस दौरान जो पुलिस के हत्थे चढ़ा उसे पुलिस ने पीट दिया।